בית הספר להגנה אווירית

בית הספר להגנה אווירית 883 (ר"ת: ביסל"א, לשעבר: ביסנ"מ 883 - בית הספר לנ"מ), הנקרא גם מחנה משאבים, הוא בסיס הדרכה להגנה אווירית של חיל האוויר הישראלי. בית הספר ממוקם בצפון הנגב המערבי, בסמוך לקיבוצים טללים ומשאבי שדה.

עד לאמצע שנות ה-90, שכן הבסיס במרכז הארץ, סמוך לשדה התעופה הרצליה. הוא הועבר לנגב כחלק ממדיניות צה"ל ובשל מחסור בשטחי אש לאימונים.

היסטוריה
ראשית ביסנ"מ
ראשיתו של בית הספר להגנ"א (הגנה אווירית) הייתה בבית חרושת לספירט בחולות הרצליה. לפני הקמת המדינה וחודשים ספורים לפני הכרזת המדינה הגיעו ארצה תותחי הנ"מ הראשונים, ובמקום נפתח מחנה אימונים ראשי לתותחנות נ"מ. המחנה הוקם ופעל בתנאי מחתרת מלאים, בשל החשש משלטונות המנדט הבריטי. בשנת 1953 פורסם צו הקמה לבית הספר לנ"מ בהרצליה ובתחילת ימיו נקרא בית הספר לנ"מ (ר"ת: ביסנ"מ). הגדוד הראשון החל את דרכו כגדוד תותחי נ"מ כבד 3.7 אינץ' מכווני מכ"ם, כאשר הוא כפוף פיקודית לחיל האוויר ומקצועית לחיל התותחנים. סוללה סדירה ראשונה הוקמה בשנת 1955 והוצבה במחנה יונה במטרה להגן על אזור תל אביב. בעת מבצע קדש התווספה לה סוללת חיילי מילואים. ובשנת 1957 הוקמה סוללה שלישית, אף היא סוללת מילואים. באוגוסט 1964 החלה הסבת גדודי הנ"מ של החיל לתותחי 70-L בקוטר 40 מ"מ, אשר נקלטו בסוף שנת 1962. הגדוד היה הראשון שהחל בהסבה. במקביל הוטל על הגדוד להסב סוללות ותיקות של גדודים אחרים לתותח החדש, להקים עבורם סוללות L-70 חדשות ולבצע קורסי הכשרה החל משלב הטירונות ועד קורס הקצינים המתקדם (קורס מפקדי סוללות). הכשרת הצוותים התבצעה עד לשלב זה בבסיס ההדרכה של חיל התותחנים. ביולי 1976 ניתן תוקף רשמי לפעילות העיקרית של הגדוד ושמו שונה לביסנ"מ (בית-הספר לנ"מ). תקן מפקד ביסנ"מ הועלה לדרגת אל"ם. בסיס הקבע של הגדוד הוקם בסמוך לשדה התעופה הרצליה.

ב-1 בדצמבר 1970 צורף הנ"מ הקני לחיל-האוויר מחיל התותחנים. ההיטמעות ההדרגתית נתנה את אותותיה בלבושם של חיילי הנ"מ שכבר חבשו כומתות חיל-אוויר, אך המשיכו ללבוש מדים בצבא ירוק. בפברואר 1971 התמזג מערך הנ"מ כולו בחיל האוויר.

מהרצליה למשאבים
תוכניות להעברת בית הספר לנ"מ לנגב הוצעו עוד בשנות ה-60. תוכנן כי בשנת 1967 יועבר הבסיס לשטח אש בסמוך לבסיס חצרים זאת על פי החלטת הרמטכ"ל יצחק רבין, בהמלצת מפקד חיל האוויר מוטי הוד. החלטה זו בוטלה לאחר שהתברר שאין אפשרות, מבחינה ביטחונית, להגדיר שטחי אש חדשים בקרבת המיקום המוצע לבית הספר לנ"מ. תוכנית העברת בית הספר לנ"מ מומשה רק בשנות ה-90. ב-28 באוגוסט 1992 הורה מפקד חיל האוויר, הרצל בודינגר, לבחון את האפשרות לאיחוד ביסנ"מ עם אחד מאגדי הנ"מ, זאת בעקבות השינויים בסדר כוחות הנ"מ. ב-31 באוגוסט 1993 נסגר ביסנ"מ בהרצליה וב־12 בספטמבר 1993 נפתח מחדש בטללים (בשטח שהתפנה בהרצליה נוסד באותה שנה "המרכז הבינתחומי הרצליה"), תוך איחודו עם אגד נ"מ 170.

ביסל"א
ב-11 בינואר 2011 כחלק משינוי שמו של מערך הנ"מ למערך ההגנה האווירית (בראשי תיבות: הגנ"א), שונה שמו של בית הספר לנ"מ לבית הספר להגנה אווירית (בראשי תיבות: ביסל"א). בביסל"א מתקיימות מספר הכשרות: טירונות בסיסית לטירוני מערך ההגנה האווירית, הכוללת הכשרה רובאית (03) הנמשכת כחודשיים ולאחר מכן עוד חודשיים של הכשרה מקצועית למערכת הנשק של החייל: פטריוט (יהלום), חץ, קלע דוד (שרביט קסמים), גילוי להתראה וכיפת ברזל. מגמת מקצועות בביסל"א אחראית על הכשרה בסיסית. בתוך המגמה ישנו מסלול אימונים והכשרות האחראי להכשיר את החיילים למיירטים לאחר תקופה של כשמונה חודשים בסוללות בכל רחבי הארץ. מגמה נוספת בבית הספר נקראת מגמת פיקוד ותפקידה להכשיר את הלוחמים לתפקיד פיקודי. הקורסים השייכים לאותה מגמה הם קורס מפקדי כיתות (מ"כים), השלמה חילית לאחר קורס קצינים בבה"ד 1 וקורס מפקדי סוללות. בביסל"א פועלות כיום עוד טייסות רבות ומגוונות התומכות בהדרכה ובלוחמים בהן טייסת תחזוקה ותקשוב, הדרכה ותעופה, מנהלה, מגמת פיקוד והטייסת החדשה שנפתחה בינואר 2017 מלה"מ 820.

ב-2012 זכתה היחידה בפרס הרמטכ"ל ליחידות מצטיינות.

ב-18 בספטמבר 2017 הוקם בביסל"א מחנה קבע של צבא ארצות הברית. זו פעם ראשונה שנחנך בסיס אמריקאי בשטחי בסיס צה"לי. בבסיס משרתים כ-40 חיילים אמריקנים, המסונפים לפיקוד מרכז של ארצות הברית.

בשנת 2016 אושרו תוכניות להקמת מרכז מורשת מערך ההגנה האווירית בסמוך לביסל"א.

 יחידות כפופות 

גדוד 137
ממוזער|הסמל החדש של הגדוד 137, מ-2017
ממוזער|סיכת גדוד 137 משנת 1968
גדוד 137 הוקם בשנת 1966, הפעיל את מערכת הנשק "הוק" ונסגר בשנת 1976. הוא הוקם מחדש בשנת 1999 כגדוד ההדרכה של בית הספר להגנה אווירית (ביסל"א).

ב-24 באפריל 2017 לאור ההחלטה להקים את גדוד 137 מחדש כגדוד כיפת ברזל שני האחראי על הגזרה הצפונית, עזב הגדוד את ביסל"א ובספטמבר 2017 נפתח הגדוד מחדש כגדוד "כיפת ברזל" הצפוני.

ביסל"ח 314
בשנת 2001–2014 היה ביסל"ח 314 כפוף לביסנ"מ. הבסיס שוכן ליד בסיס חצרים, וב־2014 הוכפף לבסיס עובדה.

גדוד קשר 533
בפברואר 2009 נקלט גדוד קשר 533 בכוחות הנ"מ. בינואר 2010 עבר הגדוד מבח"א 27 בשדה התעופה לוד לביסנ"מ.

מפקדי ביסל"א

שםתקופת כהונההערותסא"ל איתן שלום1966 – 1971סא"ל אברהם אורן1971 – 1974סא"ל אפרים רונן1974 – 1977אל"ם אליהו ברוך1977 – 1981אל"ם אבי שגיב1981 – 1984אל"ם צבי מאור1984 – 1987אל"ם אורי רם1987 – 1988לימים מפקד כוחות הנ"מאל"ם יצחק בירן1988 – 1990לימים מפקד כוחות הנ"מאל"ם בני כהן1990 – 1992אל"ם גלעד רמות1992 – 1993לימים מפקד כוחות הנ"מאל"ם יוסי הורביץ1993 – 1995אל"ם יאיר דורי1995 – 1997לימים מפקד כוחות הנ"מאל"ם שמואל קרא1997 – 1998אל"ם מתתיהו סמימי גולן1998 – 2000אל"ם אודי כהן2000 – 2003אל"ם חיים מוריה2003–2006פיקד על החטיבה הכחולה בביצוע תוכנית ההתנתקותאל"ם דורון גביש2006–2008לימים מפקד מערך ההגנה האוויריתאל"ם יריב שנפ2008–2010אל"ם יוני סיידה מרום2010–2013אל"ם רן כוכב2013–2015לימים מפקד מערך ההגנה האווירית ודובר צה"לאל"ם חמי בראל2015–2017אל"ם לירן כהן2017–2019אל"ם גלעד בירן2019–2021לימים מפקד מערך ההגנה האוויריתאל"ם קובי רגב2021–2023אל"ם גלעד מלכא2023–הווהאל"ם יונתן שבתאי

 הערות שוליים 

קטגוריה:בסיסי חיל האוויר הישראלי
קטגוריה:בסיסי צה"ל בנגב
קטגוריה:בסיסי טירונות של צה"ל
קטגוריה:מערך ההגנה האווירית
קטגוריה:בסיסי הדרכה של צה"ל
קטגוריה:לוחמה אווירית: הכשרה ואימונים